Imtella' April 15, 2021 - Aġġornata 15 Ta' April, 2021 6:10pm Il-President ta' Malta ħatar l-ewwel erba' mħallfin wara espressjoni ta' interess li ħarġet fi Frar li għadda biex jinħatru erba' ġudikanti fil-Qrati Superjuri ta' Malta. L-Imħallfin il-ġodda huma l-Maġistrati Neville Camilleri u Audrey Demicoli u l-Avukati Christian Falzon Scerri u Ian Spiteri Bailey. Stqarrija tal-Uffiċċju tal-President qalet li l-Kumitat għall-Ħatriet fil-Ġudikatura rċieva u għarbel b'kollox 29 persuna li esprimew interess għall-kariga ta' mħallef. Il-kandidati ġew mgħarbla mill-Kumitat dwar il-Ħatriet tal-Ġudikanti li fit-12 ta' April li għadda ppreżenta r-rapport dettaljat tiegħu bir-rakkomandazzjonijiet tiegħu lill-President. L-Uffiċċju tal-President qal li kif tgħid il-Kostituzzjoni, fil-ħatra tal-imħallfin il-ġodda, il-President mexa ma' min fil-fehma tal-kumitat huma l-aktar kandidati li għandhom mertu u li hu ma l-aktar idoneji għall-kariga. L-uffiċċju tal-President ippubblika wkoll l-ismijiet tal-Kandidati kollha mgħoddija mill-Kumitat lill-President li fl-opinjoni tal-Kumitat ġew ikkunsidrati li kienu wkoll idoneji u meritevoli għall-ħatra ta' Imħallef. Dawn il-persuni huwa Dott. Michael Camilleri, il-Maġistrat Doreen Clarke, il-Maġistrat Josette Demicoli, il-Maġistrat Donatella Frendo Dimech, il-Maġistrat Charmaine Galea, il-Maġistrat Natasha Galea Sciberras, il-Maġistrat Claire Stafrace Zammit, il-Maġistrat Gabriella Vella. B'reazzjoni, il-Prim Ministru Robert Abela laqa' dawn il-ħatriet mill-President ta' Malta u qal li l-metodu ġdid tal-ħatra jikkonferma l-ħidma kontinwa tal-Gvern lejn governanza tajba u tisħiħ tas-saltna tad-dritt f'Malta. Fi stqarrija, il-Partit Nazzjonalista feraħ lill-erba' ġudikanti ġoda u qal li dawn igawdu rispett universali għall-integrità, effiċjenza u xjenza tal-liġi tagħhom u għalhekk awgura li jagħtu kontribut mill-aqwa fil-Qrati Superjuri ta' pajjiżna. Qal li issa li nħatru dawn l-erba' mħallfin, il-Gvern m'għandux skuża li jibqa' jtawwal biex il-Qorti Ċivili ta' Għawdex fil-ġurisdizzjoni superjuri tagħha tibda tiġi ppreseduta minn imħallef kif ilha l-intenzjoni.